喜雨美王長官
作者：釋居簡
朝代：宋

paragraphs: 四月五月河港枯，下田上田龜拆塗。
山湫劍沕龍光閟，一呼便爲蒼生超。
油然請命朝帝閽，觸翻玉女洗頭盆。
女從帝傍輒大笑，紫金蛇掣暾重昏。
田穉九死皆返魂，舳艫銜尾沙水渾。
扣如虛谷有逸響，享以明德無繁文。
去年老瓦雞豚酒，酒酣說尹終在口。
屬聞今復辦多多，更聽醉農新詠歌。